Constructorii suceveni în vizorul inspectorilor de muncă
Având în vedere numărul accidentelor de muncă produse în anul 2023 în domeniul construcțiilor la nivelul întregii țări, precum și gravitatea acestora, pe parcursul anului 2024 se va desfășura CAMPANIA NAȚIONALĂ DE VERIFICARE A MODULUI DE RESPECTARE A CERINȚELOR MINIME DE SECURITĂTE ȘI SĂNĂTATE ÎN MUNCĂ LA LUCRĂRILE DIN DOMENIUL CONSTRUCȚIILOR – cod CAEN 41, 42, 43, acțiune cuprinsă în "Programul Cadru de Acţiuni al Inspecţiei Muncii pe anul 2024".
Obiective generale ale acestei acțiuni sunt:
* Creşterea gradului de implicare a angajatorilor şi a lucrătorilor din domeniul construcţiilor în ceea ce priveşte obligativitatea respectării prevederilor legale referitoare la securitatea şi sănătatea în muncă, cu precădere în prevenirea riscului de cădere de la înălțime, al surpării malurilor la lucrările de excavații și asigurarea de echipamente colective și individuale de protecție;
*Respectarea prevederilor legale în ceea ce privește instruirea lucrătorilor în activitățile din domeniul construcțiilor;
*Implementarea măsurilor de siguranță la utilizarea instalațiilor de ridicat și calificarea personalului deservent;
*Intensificarea acțiunilor de control la șantierele temporare sau mobile la care se execută lucrări de excavații si construcția de structuri rutiere.
Vor fi verificate aspectele cu privire la:
*Organizarea activităţilor de securitate şi sănătate în muncă pe șantierele temporare sau mobile;
*Instruirea lucrătorilor;
*Lucrul la înălţime și acordarea echipamentului individual de protecție corespunzător sarcinii de muncă;
*Utilizarea instalațiilor de ridicat și verificarea periodică a acestora;
*Protecţia împotriva electrocutării pe șantierele temporare sau mobile;
*Cerinţele minime de securitate şi sănătate la lucrările de săpături;
*Asigurarea condițiilor necesare pentru instruirea suficientă și adecvată a lucrătorilor;
*Amenajarea locurilor de muncă situate la înălțime;
Se vor urmări cu precădere prevederile privind cerințele minime de securitate si sănătate pentru șantierele temporare sau mobile din H.G. 300/2006. Acţiunile de control se vor desfăşura în perioada aprilie – noiembrie 2024 și vor consta în verificarea modului de implementare a măsurilor necesare pentru asigurarea securității și sănătății lucrătorilor.
Verificarea măsurilor dispuse se va realiza pe toată durata de desfășurare a campaniei, funcție de termenele dispuse cu ocazia controalelor.